Els límits del territori dels pieres varien segons quins historiadors en parlen. Claudi Ptolemeu diu que el seu territori corresponia a la zona de la costa entre les desembocadures dels rius Ludies i Haliacmon. A l'oest tenia la comarca de Perrèbia, a Tessàlia. Una porció de la serra de l'Olimp travessava el seu territori, i el cim més alt s'anomenava "Pierus Mons", visible des de tot el país. Sembla que hi havia una ciutat anomenada també Pièria, que estaria situada entre Dion i Pidna, les dues ciutats principals dels pieres. Més enllà de Pidna hi havia un bosc frondós i immens anomenat "Pieria Silva". La via que anava de Pel·la a Làrissa, a Tessàlia, passava pel territori de Pièria, i segurament va ser el camí que va seguir el cònsol romà Quint Marci Filip, durant la Tercera Guerra Macedònica (171-168 aC).